Die Stiltetydbybel Vir Vroue (Sagteband Met Flappe)
Stiltetyd is heilige tyd, daardie gedeelde oomblikke met God. Daarom is dit belangrik dat ons nie net die Woord van ons Meester sal bestudeer nie, maar al hoe meer begryp en verstaan wat dit vandag vir ons wil sê.
Die Stiltetydbybel vir vroue bevat 365 dagstuk­ke wat bestaan uit 'n gedeelte uit die Nuwe Testa­ment, ge­volg deur 'n geestelike oordenking. Die teksge­deeltes is geneem uit die hersiene uitgawe van die Nuwe Lewende Verta­ling.
Hierdie dagboek gesels nie oor koeitjies en kal­fies nie, maar laat die lig val op die betrokke teksgedeelte en hoe dit vir die vrou van vandag meer kan beteken as net Bybel-­lees: Dit is 'n ontmoeting met die ware God van Israel, die Heilige.
Met Die Stiltetydbybel vir vroue is stiltetyd 'n ple­sier. Nie net sal vroue die hele Nuwe Testament in 365 dae deur-lees nie, maar meer leer en verstaan van wat God vandág vir hulle wil kom sê.
Maretha Maartens is die gewilde skrywer van dag­boeke, romans, kort­verhale, ver­hoog­stukke en kin­der­boeke en het al verskeie toekennings vir haar werk ontvang. Maretha en haar man, Hennie, woon in Bloem­fontein.
As jy, soos die meeste vroue vandag, 'n vol en somtyds oorvol lewe lei, is daar talle dinge wat aanspraak maak op jou tyd en energie. Dit is geen maklike taak om die vrou te wees wat jou man graag wil hê, verhoudings met familie en vriende op te bou, 'n druk program te handhaaf en dan nog getrou te wees aan die beeld wat God in sy Woord aan die vrou voorhou nie.
Die Stiltetydbybel vir vroue is spesiaal vir die vrou van vandag wat haar graag in God se Woord wil verdiep om troos, moed en onderskraging daarin te vind. Die oordenkings is geskryf deur 'n vrou, en laat die lig van God se Woord val op die vrou en haar behoeftes in haar daaglikse lewe.
Aan die hand van God se Woord, aangevul met verrykende oordenkings, bied Die Stiltetydbybel vir vroue die nodige leiding vir die vrou in haar huwelik, gesin, beroep en baie ander uitdagings van vrouwees.
Die Stiltetydbybel vir vroue kan met groot vrug gebruik word tydens persoonlike stiltetyd en Bybelstudie in groepe. Verskeie eienskappe van hierdie Bybel maak dit uitsonderlik:
• Dit bevat die volledige teks van die Nuwe Testament volgens die Nuwe Lewende Vertaling, verdeel in 365 dae. Dit stel die leser in staat om die hele Nuwe Testament in een jaar deur te lees.
• Vir elke dag is daar 'n inspirerende oordenking wat voortvloei uit die gelese gedeelte van die Nuwe Testament.
• Aan die einde van elke dagstuk is daar 'n kerngedagte, bedoel om verdure nadenke en geestelike groei te stimuleer.
Ons vertrou dat die lees van Die Stiltetydbybel vir vroue vir elke leser tot geestelike verryking en seën sal wees.
~ Die uitgewer ~
You're reviewing: Die Stiltetydbybel Vir Vroue (Sagteband Met Flappe)
Valerie Van Eck wrote:
"Hierdie is meer as 'n gewone Bybel en meer as 'n Bybel-dagboek! Ek kan God se Woord lees terwyl die oordenkings vir my net daardie iets ekstra gee. Maretha bly maar 'n gunsteling op my boekrak!" - Posted on 10/31/13
Thea Wiese wrote:
"Wonderlike Stiltetydbybel! Ek is dol oor die hele reeks, my man het die een vir mans en ek sien daar het pas een vir jongmense verskyn!" - Posted on 10/31/13
Lin Olga Ulwagen wrote:
"Met hierdie Bybel het ek vir die eerste keer gehoor dat 'n vrou vra dat sy die boek soek wat haar man al lankal het!! " - Posted on 10/31/13